Кавказым и симфоние
ФокIадэм и 27-28-хэм Налшык къалэ щыхьэщIащ Ленинград областым и къэрал симфоние оркестрыр (и художественнэ унафэщI, дирижёр, КъБР-м и цIыхубэ артист Голиков Михаил и гъусэу), Адыгейм щIыхь зиIэ и артисткэ Чэныб Нэфсэт, КъБР-м и цIыхубэ артист Къэбэрдокъуэ Мурат, «Голос» телезэпеуэм щытекIуа, КъБР-м щIыхь зиIэ и артист Бэрбэч Аскер сымэ. Абыхэм концерт инхэмкIэ къалэдэсхэр ягъэгушхуащ.
Абыхэм КъБКъУ-м и студентхэм пщIэншэу ирагъэлъэгъуащ СССР-м и цIыхубэ артист, композитор цIэрыIуэ Петров Адрей и цIэкIэ къызэрагъэпэща концерт гъэщIэгъуэныр. Гупым ягъэзэщIащ композиторым и репертуарым щыщ макъамэ цIэрыIуэхэр.
ЕтIуанэ махуэм Музыкэ театрым щэнхабзэм и Iутыж щащIащ къалэдэсхэм. «Кавказым и симфоние» концертыр псалъэ хуэныкъуэкъым, дауэ макъамэм убгъуауэ узэрытепсэлъыхьынур? Ар зыхэпщIэн хуейуэ аращ!
Концертым и япэ Iыхьэм гъэIукIэщIэ зрата пасэрей уэрэдыжьхэр щагъэзэщIащ, етIуанэр мюзиклхэмрэ фильмхэм хуатха макъамэ телъыджэхэмрэ хухахат.
Гупым КъБКъУ-м къыщыхузэрагъэпэща пресс-конференцэм я мурадхэмрэ, зыгъэпIейтей IуэхухэмкIэ журналистхэм щадэгуэшащ.
«Эрмитаж - Кавказ» щэнхабзэ IуэхущIапIэм и унафэщI Саральп Альберт зэIущIэр къыщызэIуихым хьэщIэхэм псалъэ гуапэ куэд хужиIащ.
КъБКъУ-м и ректорым и къалэнхэр зыгъэзащIэ Алътуд Юрий оркестрым хэтхэм фIыщIэ яхуищIащ апхуэдэ цIыху цIэрыIуэхэм я университетым концерт зэрыщатым зэрыщыгуфIыкIри жиIащ.
- Дэ фIыуэ къыдгуроIуэ, мыпхуэдэ зэIущIэхэм я мыхьэнэр, псом хуэмыдэу щIэблэм дежкIэ ар зэрыиныр. ФIыщIэ ин фхудощI апхуэдэ гулъытэ къызэрытхуэфщIам папщIэ. Нобэ дэ къытхуеблагъэжа ди лъэпкъэгъухэр къэралым и щэнхабзэ дунейм хэт къудейкъым, атIэ я цIэр фIыкIэ къыхощ. Догушхуэ фэркIэ», - жиIащ Алътудым.
Голиков Михаил псалъэ иритын ипэ, Саральп Альберт къызэхуэсахэм ягу къигъэкIыжащ абы «КъБР-м и цIыхубэ артист» цIэ лъапIэр щIрата щхьэусыгъуэр. «Кавказым и симфоние» проект телъыджэр ирагъэжьа иужькIэ, КъБР-м и щэнхабзэм зегъэужьыным хуищIа хэлъхьэныгъэр къалъытэри, 20I3 гъэм хуагъэфэщат. Абы лъандэрэ Голиковым ди щIыналъэм куэдрэ къытригъэзам имызакъуэу, ди лъэпкъ макъамэ щэнхабзэм нэхъыбэри зригъэужьащ.
Кавказ Ищхъэрэр, Налшык къалэр фIыуэ зэрилъагъур, ди деж концерт щитыну зэрыфIэфIымкIэ къригъэжьащ Голиковым.
- Бгырыс лъэпкъ щэнхабзэм и зы Iыхьэу дэ дызыхэIэба макъамэм и дунейр апхуэдизкIэ бейщи, уелэжьыну, бджыну гъащIэ зыбжанэри пхурикъунукъым. КъызэрымыкIуэу си Iуэхур псынщIэ сщащI сызыдэлажьэ гупым, псом хуэмыдэу и цIэ къисIуэну сыхуейщ илъэсипщIым нэблэгъауэ си ныбжьэгъу пэж Къэбэрдокъуэ Мурат.
«Шэрджэс альбомым» и гугъу щищIым абы жиIащ Къэбэрдокъуэ Мурат гъэIукIэщIэ зрита макъамэщIэхэр абы зэрыхагъэхьар, ар куэдым гурыхь ящыхъуну къызэрилъытэр.
- ДгъэзащIэ макъамэхэм я нэхъыбэр, ухуейрамэ, зэрыщыту Кавказ Ищхъэрэм ис лъэпкъхэм я дунейм пыщIащ, дэ фIыуэ къыдгуроIуэ мыбы щыпсэухэр макъамэ къабзэм, классикэ жыпхъэм итым зэрыхуэзэшар, аращ гугъу зыщIедгъэхьыр,-жеIэ Голиков Михаил.
Композитор цIэрыIуэ Петров Андрей и цIэкIэ КъБКъУ-м утыку къыщрахьа программэм тепсэлъыхьри, а композитор Iэзэм щэнхабзэм хуищIа хэлъхьэныгъэми къытеувыIащ ар. Петров Андрей Къэбэрдокъуэ Мурат и егъэджакIуэ къудейкъым, атIэ икIи и гъуэгугъэлъагъуэхэм ящыщщ.
Ди республикэр фIыуэ зэрилъагъумкIэ иджыри и гуапэ дыдэу къызэрыкIуамкIэ къыщIидзащ Чэныб Нэфсэт.
- СэркIэ мы къалэр лъапIэщ, хуабагъэ гуэр дапщэщи щызэхызощIэри. Сызыдэлажьэ оркестрым си гъащIэм увыпIэ щхьэхуэ щеубыд. ПщIэ ин хузощI оркестрыр къызэзыгъэпэщу ар лъэгапIэшхуэхэм хуэзыша Голиков Михаил.
Къэбэрдокъуэ Мурат Iуащхьэмахуэ и щыгум щатыну концертым, абы зэрызыхуагъэхьэзырам яхутепсэлъыхьащ журналистхэм. Абыхэм я мурадщ «Мир» станцым дэкIуейуэ, Санкт-Петербургрэ Къэбэрдей-Балъкъэрымрэ щыпсэухэм яку дэлъ зэныбжьэгъугъэм и нэщэнэу, я Гимнхэр щагъэзэщIэну. Апхуэдэ IэмалкIэ «Iуащхьэмахуэ» зыгъэпсэхупIэр нэхъыбэм ирагъэцIыхун жэрдэм яIэщ абыхэм.
Бэрбэч Аскер зыдэлажьэ гупым гушхуэныгъэ къызэрыхалъхьэм, ар и дежкIэ щIыхь ин зыпылъ Iуэхуу зэрыщытым теухуауэ псэлъащ. Езым игъэзащIэ цIыхубэ уэрэдхэм я IэфIыр анэ быдзышэм игъусэу зэрызэхищIар, ар утыкушхуэхэм ирихьэну зэрыхузэфIэкIым зэрырипагэр жиIащ абы.
Журналистхэм упщIэ я куэдт. Иджырей эстрадэ уэрэдхэм теухуа упщIэм Чэныб Нэфсэт жэуап иритащ.
- Макъамэм и жанр дэтхэнэри фIыуэ солъагъу, нэхъыщхьэр ар зэрытхарщ, зэрагъэзащIэм и фIагъырщ. ЩIалэгъуалэм я нэхъыбэм апхуэдэ уэрэдхэрщ фIыуэ ялъагъури зэдаIуэри. Сэ сызэреплъымкIэ, абы и щхьэусыгъуэ нэхъыщхьэр нэгъуэщI макъамэ щыIэу абыхэм зэрамыщIэрщ. Оркестрым и концертым зэ нэхъ мыхъуми щIэсахэм абы къыпхилъхьэ къарур зыхащIэ, IэфIыр къагуроIуэ, аращи, нэхъыбэрэ концертхэм фыкIуэ!- къыхуриджащ абы къызэхуэсахэр.
Иджы къыщытрагъэзэным теухуа упщIэм и жэуапу Голиков Михаил илъэс къэс ди деж концерт щатыну зэрамурадыр жиIащ.
Гъуазджэм и критик дызэримыIэм, щэнхабзэм игъуэт зыужьыныгъэм, оркестрыр зыIууэ лъэпощхьэпохэм теухуа упщIэ куэдым жэуап щратащ пресс-конференцэм.
ЗэIущIэм и кIэухым Чэныб Нэфсэт Саральп Альберт фIыщIэ хуищIри, Налшык щэнхабзэм и гъуей (оазис) абыхэм къыщызэрагъэпэщауэ къызэрилъытэр жиIащ.

Сурэтхэр Къарей Элинэ трихащ.
Щомахуэ Залинэ.
